Vier taktieke vir werkende ouers om gereelde gesinsetes ŉ werklikheid te maak - Jou Gesin | Solidariteit WêreldJou Gesin | Solidariteit Wêreld
Tuis › Artikels › Vier taktieke vir werkende ouers om gereelde gesinsetes ŉ werklikheid te maak
Vier taktieke vir werkende ouers om gereelde gesinsetes ŉ werklikheid te maak
Om die hele gesin tegelyk om die etenstafel te kry, is een van die uitdagendste dele van werkende ouerskap. En tog is dit ʼn ritueel wat veel verder strek as bloot net jou kinders se mae vol te kry.
Volgens The Family Dinner Project, ʼn organisasie sonder winsbejag wat vanuit die Harvard Universiteit werk, toon kinders wat rofweg vyf dae per week saam met hul gesinne eet laer vlakke van middelmisbruik, tienerswangerskappe, obesiteit en depressie. Hulle puntegemiddelde is ook hoër, en hul woordeskat en selfbeeld is beter.
Hoewel jy waarskynlik van niks meer sal hou as ʼn gemoedelike en ontspanne ete saam met jou gesin nie, laat etenstye werkende ouers gekonflikteer, gestres en skuldig voel. En jy is nie alleen nie: baie ─ indien nie die meeste nie ─ werkende ouers is in dieselfde worsteling vasgevang.
Gelukkig is daar ʼn beter pad vorentoe, sê Daisy Wademan Dowling, stigter en HUB van Workparent, ʼn konsultfirma wat oplossings en opleiding verskaf aan werkende ouers en aan die organisasies by wie hulle werk.
Dowling beveel die volgende taktieke aan om die logistiek makliker te maak, jou gevoel van spanning te verlig en jul etes saam te geniet:
Verlig die druk
As jy aan “gesinsete” dink, dink jy waarskynlik aan hartlike, warm, tuisgemaakte maaltye elke aand. Verander jou verwagtinge en verlig daardie druk. Miskien kom julle ooreen om een maal per week vir ʼn ete saam te kom, byvoorbeeld elke Vrydagaand. Of miskien is dit ʼn gesinsontbyt as skool- en werkskedules dit makliker maak. Dis gaaf as die maaltyd self die mikrogolf, oorskiet of papierborde nodig maak. Die mikpunt is nie perfeksie nie ─ dit is om gereeld saam te eet.
Gee vir elkeen ʼn taak
Hoe meer elke gesinslid tot die gesinsete bydra, hoe waarskynliker is dit dat hulle dit sal geniet, trots sal wees daarop en ʼn gevoel van samehorigheid sal ervaar. Terwyl jy die ete berei, kan jou voorskoolse kind die papierservette op die tafel sit of jou tiener kan die slaai maak. En so af en toe kan jy die kinders self die ete laat voorberei.
Hou dit gelukkig
Om die gesinsete te laat werk, moet dit voel soos ʼn skuilplek teen die dag se ondervindings en soos ʼn beloning in plaas van werk. So, laat dinge positief bly en gebruik hierdie tyd om goeie nuus te deel: prestasies by die skool, naweekplanne of ʼn komende besoek van Ouma. Begin opmerkings met opgeruimde inleiers soos “die snaaksste ding het vandag gebeur …” Probeer dinge positief hou en vra die kinders uit oor gister se meetkundetoets ─ laat hulle besluit waaroor hulle wil praat.
Gebeure aan die einde van die dag kan vir kinders van enige ouderdom moeilik wees. Hulle is moeg, hulle aandagspan is korter as volwassenes sʼn … en goeie gedrag verdwyn vinnig. Gesinsetes hoef nie lank te duur om ʼn impak te hê nie. Dis die bestendigheid en die gehalte wat tel. Mik vir net 15 minute om die tafel wanneer jy met jou nuwe roetine begin. Daardie tyd sal natuurlik langer word na gelang jou kinders groter word ─ en na gelang die gevoel van verbondenheid oor gedeelde etenstye ʼn essensiële, gewaardeerde gebruik vir elke lid van die gesin word.
Daar is in elke week minstens 16 moontlike tye vir gesinne om saam te eet: 7 ontbyte, 7 aandetes en twee naweekmiddagetes. Hierbenewens kan ʼn slaaptydhappie wanneer ouers en kinders ʼn blaaskans neem nog ʼn geleentheid wees om te bind en kosbare tyd te deel. Die doel is nie om ʼn magiese getal te behaal nie, maar om soveel geleenthede te vind as wat jy kan ─ en om die beste gebruik van elkeen te maak.